Pierd poziții în cursa pentru a ajunge pe Camp Nou! Antrenorii care nu se mai află printre favoriți
Xavi, antrenorul celor de la FC Barcelona, a anunțat că va pleca de la echipă la finele acestui sezon, din cauza rezultatelor modeste din ultima perioadă.
Campioană în sezonul precedent din La Liga, FC Barcelona este pe locul trei, la șapte puncte distanță de rivala Real Madrid, iar în UEFA Champions League este calificată în optimi și va juca pe teren propriu în returul cu Napoli. În tur a fost 1-1.
Xavi, care mai are contract până în 2025, a transmis ferm că nu va mai continua din vară. Legenda Barcelonei a spus că este cea mai bună decizie pentru club, iar formația catalană are acum câteva luni la dispoziție pentru a găsi un nou antrenor.
Chiar dacă despărțirea se va produce abia la finalul acestui sezon, FC Barcelona ar fi în căutarea unui antrenor încă de pe acum. În spațiul public au apărut mai multe nume, printre care Luis Enrique, Roberto De Zerbi, Jürgen Klopp, Hansi Flick, Julian Nagelsmann sau Imanol Alguacil.
Au scăzut șansele pentru doi dintre favoriți
Publicația sport.es a dezvăluit că Roberto De Zerbi și Hansi Flick nu se mai află printre favoriți, motivele având legătură cu partea organizatorică mai mult.
Jurnaliștii iberici au explicat că oficialii catalani și-ar dori un tehnician cu mai multă experiență, care să fie și vorbitor fluent de spaniolă, pentru a nu periclita comunicarea cu jucătorii.
În plus, în cazul lui Roberto De Zerbi se pune și problema acomodării la un proiect de o asemenea anvergură, ținând cont de presiunea care există la FC Barcelona.
Luis Enrique, ținta catalanilor?
Presa din Spania a anunțat că Deco a făcut din Luis Enrique prioritatea sa pentru a-l înlocui pe Xavi. Antrenorul spaniol este în prezent sub contract cu PSG până în 2025, după ce a sosit în vara anului trecut.
Luis Enrique a jucat pentru catalani (1996-2004) şi a antrenat echipa în perioada 2014-2017. A fost chiar ultimul tehnician care a câştigat Liga Campionilor, în 2015, cu Lionel Messi, Neymar, Luis Suarez, Andres Iniesta şi. Xavi printre jucători.
"Într-o lume ideală, antrenorul preferat al lui Deco este Luis Enrique. Cel mai mult îi place antrenorul asturian, Lui Deco îi plac antrenorii tineri, precum Arteta sau Xabi. Alonso. Îi place Roberto de Zerbi, iar metodele sale sunt de asemenea bine cunoscute. Bineînţeles, am vorbit mereu despre opţiunea germană: Flick, Tuchel... Situaţia economică este ceea ce este şi limitează, dar, în acest moment, antrenorul care îi place cel mai mult este Luis Enrique", au precizat jurnaliștii de la Cadena Ser.
Urmăriți SPORT.RO și pe Google News